**Britney Jean Spears** (s. 2. joulukuuta 1981 McComb, Mississippi) on yhdysvaltalainen laulaja, tanssija ja näyttelijä.

Spearsin levyjä on myyty yli 150 miljoonaa kappaletta, mikä tekee hänestä yhden kaikkien aikojen myydyimmistä artisteista maailmassa. Hänellä on oma hajuvesimerkki ja hän on julkaissut myös kirjoja.

Spears aloitti esiintymisen jo lapsena televisio-ohjelmissa. Vuonna 1997 hän teki levytyssopimuksen Jive Recordsin kanssa. Hänen debyyttialbuminsa *…Baby One More Time* julkaistiin vuonna 1999, ja sitä myytiin maailmanlaajuisesti yli 25 miljoonaa kappaletta. Hänen toinen albuminsa *Oops!… I Did It Again* julkaistiin vuonna 2000, ja sitä myytiin yli 20 miljoonaa kappaletta. Kahden ensimmäisen albumin julkaisun myötä Spearsista kehkeytyi pop-ikoni, minkä katsotaan vaikuttaneen teinipopin paluuseen 1990-luvun lopulla.

Vuonna 2001 Spears julkaisi kolmannen albuminsa *Britneyn*, jolta julkaistiin ensimmäisenä singlenä "I’m a Slave 4 U". Spears näytteli myös pääosaa elokuvassa *Crossroads – tienristeyksessä*. Spearsin neljännen albumin *In the Zone* (2003) hittikappaleita olivat "Me Against the Music", "Toxic" ja "Everytime". "Toxic" voitti Spearsin ensimmäisen Grammy-palkinnon. Hänestä tuli ensimmäinen naisartisti, jonka neljä ensimmäistä albumia ovat nousseet Billboard 200 -albumilistan ykkössijalle. Ensimmäisen kokoelma-albuminsa *Greatest Hits: My Prerogative* (2004) jälkeen Spearsilla oli ongelmia yksityiselämässään, minkä takia hän piti urallaan kolmen vuoden tauon. Tauko päättyi vuonna 2007, kun Spears julkaisi viidennen albuminsa *Blackoutin*, jonka hittikappaleita olivat "Gimme More" ja "Piece of Me". Kuudes albumi, *Circus*, julkaistiin seuraavana albumina vuonna 2008, ja se nousi Billboardin listan ykköseksi. Albumin ensimmäinen single "Womanizer" oli Spearsin toinen single, joka nousi Billboard Hot 100 -singlelistan ykkössijalle.

Vuonna 2011 Spears julkaisi seitsemännen studioalbuminsa *Femme Fatalen*, joka nousi heti Billboard 200 -albumilistan ensimmäiselle sijalla. Tämän lisäksi albumi nousi listaykköseksi kuudessa maassa. Spearsin kaksi seuraavaa albumia *Britney Jean* ja *Glory* julkaistiin vuosina 2013 ja 2016.

Forbes listasi Spearsin maailman tuottoisimmaksi naismuusikoksi vuonna 2012 58 miljoonan dollarin tuloillaan. Spears esiintyi vuodesta 2013 vuoteen 2017 *Planet Hollywood* -hotellissa Las Vegasissa.

Elämä ja ura
------------

### 1981–1997: Nuoruus ja uran alku

Spears syntyi 2. joulukuuta 1981 McCombissa Mississippin osavaltiossa ja kasvoi baptistiperheessä Kentwoodissa, Louisianassa. Hänen isänsä James Parnell Spears työskenteli aikoinaan rakennusurakoitsijana, ja hänen äitinsä Lynne Irene Spears on entinen ala-asteen opettaja. Britneyllä on yksi veli, Bryan (s. 1977), joka toimii Spears-perheen managerina, ja yksi sisko, laulajana ja näyttelijänä uraa luova Jamie Lynn. Lapsena Spears harrasti tanssia ja voimistelua yhdeksänvuotiaaksi asti, kilpaili useissa kilpailuissa ja lauloi kuorossa.*lähde?*

Spears esiintyi ensimmäisen kerran Yhdysvaltojen valtakunnallisessa televisiossa vuonna 1992 kilpaillessaan *The Star Search* -ohjelmassa. 12-vuotiaana Spears liittyi Disney Channelin *The All New Mickey Mouse Club* -ohjelman näyttelijäkaartiin ja esiintyi ohjelmassa vuosien 1993 ja 1994 ajan. Spearsia ei hyväksytty ohjelmaan tämän ensimmäisellä yrityksellä, mutta hän pyrki parin vuoden päästä uudestaan päästen mukaan. Spears oli 12-vuotias roolin saadessaan, ja hän on sanonut sen olleen yksi elämänsä parhaimmista kokemuksista. Samaan aikaan show’ssa esiintyivät myös nykyiset poplaulajat Justin Timberlake, Joshua Chasez ja Christina Aguilera sekä näyttelijä Ryan Gosling.

### 1998–1999: …Baby One More Time ja Oops!… I Did It Again

Pari vuotta *Mickey Mouse Clubin* päättymisen jälkeen Spears nauhoitti oman demonsa ja saavutti levytyssopimuksen Jive Recordsin kanssa. Hänen debyyttialbuminsa *…Baby One More Time* ilmestyi vuonna 1999, ja se sai kaksi Grammy-ehdokkuutta vuonna 2000. Albumi rikkoi Yhdysvalloissa kaksi ennätystä: Spearsista tuli nuorin artisti, joka debytoi Billboardin Hot 100 -albumilistan kärjessä ja nuorin, jolla on ollut samanaikaisesti listaykkönen sekä Billboardin albumi- että singlelistalla. Albumia myytiin 28 miljoonaa kappaletta maailmanlaajuisesti, ja 14-kertaisella platinasertifikoinnillaan se ylsi maailman kaikkien aikojen 50 myydyimmän levyn joukkoon.*lähde?* Albumin menestyessä Spears aloitti ensimmäisen kiertueensa *…Baby One More Time Tourin*. Seuraavana vuonna hän sai neljä Billboard-palkintoa.*lähde?*
Spearsia verrattiin paljon samoihin aikoihin pinnalle nouseisiin Jessica Simpsoniin ja Christina Aguileraan.

Toukokuussa 2000 Spears julkaisi toisen studio-albuminsa *Oops!… I Did It Againin*. Spears rikkoi heti levyn julkaisuviikolla sooloartistin levymyyntiennätyksen myyden peräti 1 319 193 kappaletta. Levyn menestyneimmät singlet olivat *Oops!… I Did It Again*, *Lucky* ja *Stronger*. Levyä myytiin kokonaisuudessaan 20 miljoonaa kappaletta. Kesällä 2000 alkoi *Oops!… I Did It Again World Tour* -kiertue. Spears esiintyi *MTV Video Music Awards* -palkintogaalassa esittäen kappaleet *(I Can’t Get No) Satisfaction* ja *Oops!… I Did It Again*.

### 2001–2002: Britney ja Crossroads-elokuva

Marraskuussa 2001 Spears julkaisi kolmannen albuminsa, *Britneyn*, joka debytoi listaykkösenä Yhdysvalloissa ja Kanadassa. Albumin suosio teki Spearsista ainoan naisartistin, jonka kaikki kolme ensimmäistä albumia ovat nousseet Yhdysvalloissa heti Billboardin ensimmäiselle sijalle. Albumia myytiin maassa yli 4 miljoonaa kappaletta, vaikka sen ainut menestyskappale maassa oli "I’m a Slave 4 U". *Britney*-albumia myytiin maailmalla 15 miljoonaa kappaletta.*lähde?*

Alkuvuonna 2001 Spears teki usean miljoonan Yhdysvaltain dollarin sopimuksen virvoitusjuomayhtiö Pepsin kanssa. Spears julkaisi myös toisen kirjansa, *A Mother's Gift* -romaanin, jonka hän kirjoitti yhdessä äitinsä kanssa. Spears esiintyi kolmannen kerran *MTV Video Music Awards* -palkintogaalassa esittäen kappaleen "I’m a Slave 4 U". Hän herätti eläinsuojelujärjestö PETAn huomion käyttämällä esityksessään elävää pytonkäärmettä. *lähde?*

Spears esiintyi vuonna 2001 Michael Jacksonin konsertissa New Yorkin Madison Square Gardenissa. Spears ja Jackson lauloivat kappaleen *The Way You Make Me Feel*.

Spears näytteli pääosaa elokuvassa *Crossroads – tienristeyksessä* vuonna 2002. Elokuva menestyi kohtuullisesti, mutta kriitikot eivät arvostaneet Spearsin suoritusta. Elokuvassa Spears tulkitsi idoliaan Madonnaa tämän hitillä "Open Your Heart". Spearsin suhde laulaja Justin Timberlaken kanssa päättyi riitaisasti neljän vuoden jälkeen vuonna 2002. Timberlaken menestyssingle *Cry Me a River* on osoitettu Spearsille. Kappale ja sen musiikkivideo saivat aikaan julkista keskustelua eron syistä. Kappaleen mukaan Spears oli pettänyt Timberlakea, vaikkakin Britneyn uuden kirjan ’Nainen minussa’ mukaan Timberlake petti Spearsia lukuisia kertoja ennen Spearsin pettämiskohua. *lähde?*

### 2003: In the Zone

Britney Spears esittää "Me Against The Music" -kappaletta NFL Kickoff Livessä 2003.
Vuonna 2003 talouslehti *Forbes* nimesi Spearsin maailman vaikutusvaltaisimmaksi julkisuuden henkilöksi.
Spearsin neljäs albumi *In the Zone* ilmestyi marraskuussa 2003. Albumi erosi Spearsin aiemmasta tuotannosta enemmän R&B-vaikutteisella otteella. Tämäkin albumi nousi Yhdysvalloissa heti listakärkeen myytyään 600 000 kappaletta jo ensimmäisellä viikollaan. *In the Zonen* suurimmaksi hitiksi muodostui menestyskappale "Toxic", joka nousi myyntilistojen kärkipaikoille muun muassa Yhdysvalloissa, Norjassa, Isossa-Britanniassa ja Australiassa. Spears voitti kappaleesta "Parhaan tanssikappaleen" Grammy-palkinnon. Albumilla julkaistiin myös Madonnan kanssa tehty Me Against the Music. *In the Zonea* myytiin kuitenkin "vain" 10 miljoonaa kappaletta maailmanlaajuisesti, vähemmän kuin Spearsin aikaisempia levyjä.

Britney avasi vuoden 2003 MTV Video Music Awards -gaalan Christina Aguileran kanssa Madonnan "Like a Virgin" -kappaleella. Hääaiheisessa esityksessä esiintyi Spearsin ja Aguileran lisäksi myös Madonna itse. Esityksen lopulla kolme naista suutelivat toisiaan. Aguileran ja Madonnan suudelma on monesti jäänyt Britneyn ja Madonnan suudelmaa vähemmälle huomiolle. Jälkimmäisestä syntyi maailmanlaajuinen, erilaisia reaktioita herättänyt mediatapaus. Pian tempauksen jälkeen Spears ja Madonna julkaisivat singlenä *Me Against The Music* -dueton.

### 2004–2005: Avioliitot, ensimmäinen lapsi ja kokoelmalevyt

Spears avioitui lapsuudenystävänsä Jason Alexanderin kanssa 3. tammikuuta 2004 *The Little White Wedding Chapelissa* Las Vegasissa. Liitto mitätöitiin sen kestettyä vain 55 tuntia. Kuukausia myöhemmin käynnistyi *The Onyx Hotel Tour* -kiertue, joka keskeytettiin kesäkuussa Spearsin loukattua polvensa *Outrageous* -kappaleen videokuvauksissa. Kiertueen koreografia keräsi negatiivisia arvosteluja, ja sen sanottiin olleen soveltumaton pienten lasten silmille. Kiertue tuotti yli 34 miljoonaa dollaria. Syyskuussa Spears alkoi harjoittaa kabbalaa ystävänsä Madonnan vanavedessä. Spears erkaantui julkisesti kabbalasta vuonna 2006 ja sanoi verkkosivustollaan: "En enää opiskele Kabbalahia, lapseni on uskontoni." Heinäkuussa 2004 Spears ja tämän taustatanssijana työskennellyt Kevin Federline kihlautuivat kolme kuukautta ensitapaamisensa jälkeen. Federlinella on entisen tyttöystävänsä, näyttelijä Shar Jacksonin kanssa kaksi lasta. Spearsin ja Federlinen suhteesta tehtiin tositelevisiosarja *Britney & Kevin: Chaotic*, jota esitettiin UPN-televisiokanavalla touko- ja kesäkuussa 2005. Syyskuussa 2004 Spears ja Federline avioituivat Studio Cityssä, Los Angelesissa. Yksityistilaisuudessa oli noin kaksikymmentä kutsuvierasta. Häiden jälkeen Spears ilmoitti verkkosivustollaan varaavansa itselleen aikaa perheen perustamiseen. Hänen esikoisensa Sean Preston Federline syntyi 14. syyskuuta 2005 Kalifornian Santa Monicassa keisarinleikkauksella.

Spears julkaisi ensimmäisen kokoelmansa *Greatest Hits: My Prerogativen* 9. marraskuuta 2004. Kokoelma sisälsi kaikki Spearsin siihen astiset singlet "From The Bottom of My Broken Heartia" lukuun ottamatta. Levyllä julkaistiin myös kolme uutta kappaletta: "My Prerogative", "Do Somethin’" ja "I’ve Just Begun (Having My Fun)". "My Prerogative" nousi listaykköseksi Suomessa. Vuoden lopulla Spearsista tuli yksi parhaiten myyneistä artisteista maailmassa.*lähde?*

Marraskuussa 2005 Spears julkaisi ensimmäisen remix-albuminsa *B in the Mix: The Remixesin*.

### 2007–2008: Toinen lapsi, Blackout ja Circus

12. syyskuuta 2006, muutamaa päivää ennen Sean Prestonin syntymäpäivää, syntyi Los Angelesissa Spearsin toinen lapsi, Jayden James Federline. Tämä oli vajaan vuoden ikäinen, kun Spears ja Federline erosivat. Federline vaati lasten huoltajuutta itselleen Sprearsilla oli ongelmia päihteiden kanssa, joten helmikuussa 2007 Spears kirjautui huumevieroitukseen Malibussa. Sprears yritti samassa kuussa myös saada Federlineltä lupaa tavata lapsiaan, mutta Federline kieltäytyi. Tästä johtuen Spears leikkasi itse päänsä kaljuksi ja pari päivää myöhemmin hän löi bensa-asemalla sateenvarjolla paparazzin autoa.*lähde?*

Spears ei kuitenkaan lannistunut musiikin teon suhteen. Spearsin viides studioalbumi *Blackout* julkaistiin marraskuussa 2007. Albumin kappaleista singleinä julkaistiin *Gimme More*, *Piece of Me*, *Break the Ice* ja *Radar*. Spears avasi vuoden 2007 *MTV Video Music Awards* -gaalan esittämällä *Gimme Moren*.

Vuonna 2008 Spears näytteli vastaanottovirkailijaa CBS-televisiokanavan *Ensisilmäyksellä*-sarjassa. Syksyllä 2008 kuvausryhmä seurasi Spearsin elämää kaksi kuukautta ja dokumentti *Britney: For the Record* esitettiin MTV-kanavalla Yhdysvalloissa 30 marraskuuta 2008. Ohjelmaa näytettiin monta kertaa Suomessa Nelonen-kanavalla. 7. syyskuuta hän avasi kolmannen kerran *MTV Video Music Awards* -palkintogaalan. Spears itse oli *Piece of Me* -musiikkivideollaan ehdolla kolmessa kategoriassa (paras naisartistin musiikkivideo, paras pop-musiikkivideo ja vuoden paras musiikkivideo), jotka kaikki hän voitti. Spears voitti myös *MTV Europe Music Awards* -palkintogaalassa vuoden 2007 parhaan levyn (*Blackout*) ja vuoden 2007 parhaan artistin palkinnot. Spears ei päässyt paikalle vastaanottamaan palkintoja, koska oli samaan aikaan *The Circus Starring Britney Spears* -kiertueella.

Spearsin kuudes albumi *Circus* julkaistiin Spearsin 27-vuotissyntymäpäivänä 2. joulukuuta 2008, ja hän palasi esiintymislavoille elämänsä kunnossa, lastensa huoltajuuden saaneena ja vieroituksesta selvinneenä. Levy myi viikossa 505 000 kappaletta ja nousi suoraan *Billboard 200* -albumilistan ykkössijalle. Spears on ensimmäinen naisartisti, jonka viisi levyä ovat nousseet kyseisen listan kärkipaikalle. Albumin ensimmäinen single *Womanizer* nousi *Billboard Hot 100* -singlelistan ensimmäiseksi ollen Spearsin *…Baby One More Timen* ohella toinen Yhdysvalloissa ensimmäisen sijan saavuttanut single.

### 2009–2010: The Circus Starring Britney Spears ja The Singles Collection

*Circus*-albumin kolmas single *If U Seek Amy* julkaistiin maaliskuussa 2009. Neljäs julkaistu single oli Radar, joka ilmestyi jo *Blackout*-albumilla. Miestenlehti FHM:n äänestyksessä Spears nimettiin jälleen maailman seksikkäimpien naisten listalle, sijalle 12. Julkkislehti OK!:n Kymmenen maailman seksikkäintä vartaloa -listalla Spears sijoittui ensimmäiseksi.*lähde?*

Spearsin *The Circus Starring Britney Spears* -maailmankiertue alkoi keväällä 2009, ja muun Euroopan lisäksi hän esiintyi myös Helsingin Hartwall Areenalla 16. heinäkuuta. Suomessa Spears vietti kuusi tuntia. Euroopan osion jälkeen kiertue palasi Pohjois-Amerikkaan 22 esityksen ajaksi. Kiertue ulottui myös Australiaan syksyn lopulla 11 esityksen verran. *Circus* on Spearsin ensimmäinen Australiassa vieraillut kiertue.

Spears voitti elokuussa *The Ultimate Teen Choice Awards* -palkinnon, jonka luovutti Miley Cyrus. Spears sai seitsemän ehdokkuutta vuoden 2009 MTV Video Music Awards -palkintogaalassa ja voitti 13. syyskuuta *Womanizer*-videostaan parhaan pop-musiikkivideon palkinnon. Spears ei konserttikiertuekiireidensä vuoksi päässyt paikalle vastaanottamaan palkintoaan. Vuoden 2009 lopulla Spears julkaisi toisen kokoelmansa *The Singles Collectionin*, joka sisälsi Spearsin kolmannen *Billboard Hot 100* -singlelistan ykkössinglen, 3:n. Kokoelmalevyn lisäksi Spearsin tuotannosta julkaistiin myyntiin "Ultimate Fan Box Set" -kokoelma, joka sisälsi Spearsin kaikki 29 singleä erikseen pakattuina. Kokoelman mukana tuli myös DVD, joka sisälsi kaikki Spearsin musiikkivideot aikajärjestyksessä. Spearsin *Womanizer*-kappale saavutti Grammy-ehdokkuuden parhaan tanssikappaleen kategoriassa joulukuussa 2009. Spears suunnitteli *Limited edition* -vaatemalliston Candie’s-merkille. Mallisto julkaistiin heinäkuussa 2010. Spears vieraili syksyllä 2010 yhdysvaltalaisessa Glee-televisiosarjassa. Kyseistä *Britney/Brittany*-jaksoa seurasi Yhdysvalloissa yli 13 miljoonaa ihmistä. Jakso oli ohjelman siihen mennessä toiseksi katsotuin.

### 2011–2012: Femme Fatale ja The X Factor

Spears esittää "How I Roll" -kappaletta *Femme Fatale Tour* -kiertueellaan vuonna 2011.
Maaliskuussa 2010 Jive Records vahvisti Spearsin aloittaneen seitsemännen studioalbuminsa äänitykset. Max Martin ja Dr. Luke olivat albumin päätuottajat. 2. joulukuuta 2010 Spears kertoi Twitter-sivustolla uuden albumin julkaisupäivämääräksi 29. maaliskuuta 2011. Ensimmäinen single, *Hold It Against Me*, julkaistiin 11. tammikuuta. Single nousi heti soittolistojen kärkeen seitsemässä maassa, myös Suomessa. Spears julkisti Twitterissä 2. helmikuuta *Femme Fatale* -albuminsa kansikuvan ja nimen. Albumilta on julkaistu singlet *Till the World Ends*, *I Wanna Go* ja *Criminal*. Huhtikuussa Spears teki remix-version Rihannan kanssa tämän kappaleesta S&M. Remix-versio nousi Billboard Hot 100 -listan kärkisijalle. Spears ja Rihanna avasivat Billboard Music Awards -gaalan esittämällä kappaleen yhdessä.

Spears aloitti kuudennen kiertueensa Femme Fatale Tourin kesäkuussa Yhdysvalloista. Kiertue ylsi myös Suomeen Hartwall Areenalle 14. lokakuuta 2011. Elokuussa Spears kertoi, että Toronton konsertti tullaan kuvamaan EPIX-televisiokanavalle sekä DVD:lle. Kyseessä on Spearsin ensimmäinen televisioon kuvattu konsertti sitten vuoden 2004 The Onyx Hotel Tourin. Konsertti kuvattiin 2D:nä ja 3D:nä ja esitettiin Yhdysvalloissa EPIX-televisiokanavalla 12. marraskuuta 2011.

Kesäkuussa 2011 Billboard uutisoi, että RCA/Jive Label Group -levy-yhtiö jakaantuisi, ja että Jive Records siirtyisi kokonaan RCA Recordsin alaisuuteen. Lokakuussa Spearsin ilmoitettiin siirtyneen virallisesti RCA Recordsiin.

Vuoden 2011 MTV Video Music Awards -musiikkigaalssa MTV järjesti Spearsille tribuutiesityksen. Nuoret tanssijat esittivät katkelmia Spearsin musiikkivideoista ja esityksistä. Esityksen yhteydessä Lady Gaga ojensi Spearsille MTV Video Vanguard Award -palkinnon ja sanoi, "ettei musiikkiala olisi samanlainen ilman häntä".

Spears julkaisi toisen remix-albuminsa *B in the Mix: The Remixes Vol. 2:n* 7. lokakuuta 2011. Albumi sisälsi remix-versioita Spearsin kolmelta edelliseltä studioalbumilta, *Blackoutilta*, *Circukselta* ja *Femme Fatalelta*.

14. toukokuuta 2012 Spears vahvisti kuukausia kestäneet huhut pestistään Yhdysvaltojen *X Factorin* toisen kauden tuomariksi. Spearsin kanssa tuomaroivat Simon Cowell, L. A. Reid ja Demi Lovato. Spearsin on kerrottu allekirjoittaneen kaikkien aikojen suurimman palkkiosumman viihdeohjelmassa – noin 15 miljoonaa dollaria. Myöhemmin L. A. Reid paljasti Spearsin palkkion olevan peräti 18 miljoonaa dollaria. Spears mentoroi teinikilpailijoiden ryhmää, josta Carly Rose Sonenclear sijoittui kisan toiseksi.

### 2013–2018: Britney Jean, Britney: Piece of Me ja Glory

Tammikuussa 2013 Spears vahvisti lähtevänsä X Factorista ja keskittyvänsä taas musiikkiin. Myöhemmin samana päivänä hän ilmoitti myös, että hänen kihlauksensa pitkäaikaisen poikaystävänsä Jason Trawickin kanssa on purettu. Syyskuussa 2013 Spears julkaisi tiedon kaksivuotisesta sopimuksestaan Las Vegasin Planet Hollywood -hotellin kanssa. *Britney: Piece of Me* -niminen viihdespektaakkeli alkaa joulukuussa 2013. Spearsin kahdeksas studioalbumi *Britney Jean* julkaistiin 29. marraskuuta 2013. Albumin ensimmäisen single *Work Bitch* julkaistiin 16. syyskuuta. Spears vierailee myös Miley Cyrusin albumilla *Bangerz* kappaleella *SMS (Bangerz)*. Toukokuussa 2015 Britney teki poplaulaja Iggy Azalean kanssa duettokappaleen *Pretty Girls* ja siihen liittyvän musiikkivideon. *lähde?*

Spearsin yhdeksäs studioalbumi *Glory* julkaistiin 26. elokuuta 2016. Spears alkoi seurustella iranilaisen personal trainerin ja fitnessmallin Sam Asgharin kanssa vuonna 2016.

Vuonna 2018 Spears julkaisi uuden Las Vegasin konserttisopimuksen tällä kertaa MGM Parkin kanssa. Konserttisarja nimeltä Domination oli määrä alkaa helmikuussa 2019 ja sisältää 30 konserttia elokuulle asti. 

### 2019–: Holhouskiista ja #FreeBritney -liike

4. tammikuuta 2019 Spears perui kaikki Domination-esitykset isänsä Jamie Spearsin vakavaan sairauteen vedoten.

Spears on ollut holhouksenalainen vuodesta 2008 ja hänen asioitaan on hoitanut muun muassa hänen isänsä Jamie Spears. Spears ei holhouksen alaisena voi esimerkiksi äänestää, mennä naimisiin, hankkia lapsia tai käydä ostoksilla ilman isänsä lupaa.

Maaliskuussa 2019 Andrew Wallet erosi Spearsin holhouksen tehtävästään, jossa hän oli toiminut 11 vuotta. Samassa kuussa Spears kirjautui mielenterveyshoitolaan. Huhtikuussa 2019 Spearsin fanipodcast Britney’s Gram julkaisi äänitteen heidän "hyvin luotettavasta lähteestään". Äänitteessä anonyymi mies kertoi olleensa aikaisemmin osa Spearsin lakitiimiä. Hän väitti äänitteellä muun muassa Jamie Spearsin peruneen Domination-konserttikiertueen, koska Spears oli kieltäytynyt ottamasta hänelle määrättyjä lääkkeitä sekä Jamien pitäneen Spearsia mielenterveyshoitolassa vasten tämän tahtoa tammikuusta 2019. Syytökset saivat aikaan Spearsin "vapautusliikkeen" holhouksesta nimellä FreeBritney (Vapauttakaa Britney). Liike on saanut tukea useilta julkisuuden henkilöiltä kuten Cheriltä, Paris Hiltonilta ja Miley Cyruskselta.

Elokuussa 2020 Jamie Spears kutsui #FreeBritney-liikettä vitsiksi ja salaliittoteoriaksi.

Asia nousi jälleen julkisuuteen, kun The New York Timesin tuottama dokumentti *Framing Britney Spears* julkaistiin 5. helmikuuta 2021. Dokumentissa käsitellään Spearsin nousua menestykseen, vuoden 2007 hermoromahdusta ja #FreeBritney-liikkeen alkua ja syitä. Dokumentin jälkipyykissä Spearsin entinen poikaystävä laulaja Justin Timberlake pyysi julkisesti anteeksi Spearsilta käytöstään vuosien varrella.

23. kesäkuuta Spears puhui henkilökohtaisesti oikeudelle ensi kertaa vuosiin ja pyysi tuomaria lopettamaan holhouksen. Spears kuvaili holhousjärjestelmän olevan loukkaava ja kertoi sen aiheuttaneen hänelle traumoja ja masennusta. Spears kertoi perheensä estävän häntä menemästä naimisiin tai hankkimasta lapsia. Kuulemisen jälkeen useat julkisuuden henkilöt kuten Mariah Carey, Halsey ja Brandy osoittivat tukensa Spearsille.

Spearsin manageri Larry Rudolph 25 vuoden ajalta erosi 6. heinäkuuta tehtävästään ja vihjaisi Spearsin aikeista eläköityä. Samana päivänä oikeuden Spearsille nimittämä lakimies Sam Ingham erosi tehtävästään. Ingham oli toiminut Spearsin lakimiehenä holhouksen alkuvuosilta lähtien.

7. syyskuuta Spearsin isä Jamie haki holhousvastuun päättämistä. 12. syyskuuta Spears ilmoitti Instagram-tilillään kihlautuneensa pitkäaikaisen poikaystävänsä Sam Ashgarin kanssa. 29. syyskuuta Spearsin isä Jamie poistettiin holhousvastuusta ja asiaa käsiteltiin oikeudessa uudelleen 12. marraskuuta. 

12. marraskuuta 2021 tuomari Brenda Penny päätti Spearsin 13-vuotisen holhouksen.

Huhtikuussa 2022 Spears ilmoitti odottavansa kolmatta lastaan, nyt Sam Ashgarille, jonka kanssa hän on seurustellut vuodesta 2016 lähtien. He kihlautuivat vuoden 2021 syksyllä  ja avioituivat kesäkuussa 2022. Spears sai kuitenkin keskenmenon toukokuussa, mutta ei ole luopunut toivosta saada yhteistä lasta. Pari erosi elokuussa 2023, syynä lehtitietojen mukaan Spearsin liiton ulkopuolinen seksisuhde ja väkivalta aviomiestään kohtaan.

26. elokuuta 2022 Spears julkaisi Elton Johnin kanssa yhteisen singlen "Hold Me Closer", joka on uusi versio Johnin aiemmasta kappaleesta "Tiny Dancer".   21. heinäkuuta 2023 Spears julkaisi yhdysvaltalaisen räppäri Will.i.amin kanssa singlen "MIND YOUR BUSINESS".

Vuoden 2024 alussa Spears ilmoitti että hän "ei palaa koskaan musiikkiteollisuuteen".

Diskografia
-----------

*Pääartikkelit: Britney Spearsin diskografia ja videografia*
Studioalbumit
* *…Baby One More Time*  (1999)
* *Oops!… I Did It Again*  (2000)
* *Britney*  (2001)
* *In the Zone*  (2003)
* *Blackout*  (2007)
* *Circus*  (2008)
* *Femme Fatale*  (2011)
* *Britney Jean*  (2013)
* *Glory*  (2016)

Palkinnot
---------

*Pääartikkeli: Luettelo Britney Spearsin saamista palkinnoista ja ehdokkuuksista*

Kirjat
------

* Peters, Beth: *True Brit*. (True Brit: The story of singing sensation Britney Spears, 1999.). Suomentanut Selkälä, Ulla. Helsinki: WSOY, 2000. ISBN 951-0-25552-1.
* Spears, Britney & Lynne: *Syntymämerkki*. Suomentanut Selkälä, Ulla. –, 2001.
* Spears, Britney & Lynne: *Heart to Heart*. –, 2000. ISBN 9780609807019. (englanniksi)
* Dennis, Steve: Britney: *Inside the Dream: The Biography*. –, 2009. (englanniksi)
* Heard, Christopher: *Britney Spears: Little Girl Lost*. –, 2010. ISBN 9781926745022. (englanniksi)

Parfyymit
---------

Britney Spearsin Curious-hajuvesi (2004).

| Vuosi | Nimi | Iskulause |
| --- | --- | --- |
| 2004 | Curious | "Do you dare?" |
| 2005 | Fantasy | "Everybody has one" |
| 2006 | Curious in Control | "Are you?" |
| Midnight Fantasy | "Magic Begins at midnight" |
| 2007 | Believe | "The greatest freedom is to believe in yourself" |
| 2008 | Curious Heart | "Live yours to the fullest" |
| 2009 | Hidden Fantasy | "What do you have to hide?" |
| Circus Fantasy | "Do you make it hot?" |
| 2010 | Radiance | "Choose your own destiny" |
| 2011 | Cosmic Radiance | "Be the brightest star of the universe" |
| 2012 | Fantasy Twist | "We don’t see things as they are we see things as we are" |
| 2013 | Island Fantasy | — |
| 2015 | Maui Fantasy | "Aloha from Hawaii" |
| 2016 | Private Show | "It’s your private show" |
| 2017 | Fantasy in Bloom | — |
| Vip Private Show | "It’s your private show" |
| 2018 | Sunset Fantasy | "Summer in a bottle" |
| Prerogative | — |

Katso myös
----------

* Luettelo Britney Spearsin konserttikiertueista
* *Britney’s Dance Beat* (2002)

Lähteet
-------

1. ↑  Perez, Lecy: Britney Spears to Receive Inaugural Icon Award at Radio Disney Music Awards *The Hollywood Reporter*.  5.4.2017. Viitattu 12.2.2018. (englanniksi)
2. ↑
3. 1 2 3  Britney Spears Biography People.  Arkistoitu 2.5.2016. Viitattu 20.11.2011. (englanniksi)
4. ↑  Biography for Britney Spears imdb. Viitattu 5.12.2006. (englanniksi)
5. ↑  Congratulations, Britney!! Britney Spears.  Arkistoitu 9.5.2007. Viitattu 5.12.2006. (englanniksi)
6. ↑  Oops!… I Did It Again album Britney Spears. Viitattu 23.5.2010. (englanniksi)
7. ↑  Britney Spears Rock On The Net. Viitattu 5.12.2006. (englanniksi)
8. ↑  Britney to front global Pepsi campaign Guardian 7.2.2001
9. ↑  Britney-Madonna Kiss!  2003. breatheheavy.com. Viitattu 13.2.2010. (englanniksi)
10. ↑  Britneyn 55 tunnin avioliitto  2004. today.msnbc.msn.com.  Arkistoitu 26.7.2010. Viitattu 7.6.2010. (englanniksi)
11. ↑  The Onyx Hotel Tour *mtv.co.uk*.  2004. Viitattu 7.6.2010. (englanniksi)
12. ↑  Kabbalah *news.bbc.co.uk*.  2004. Viitattu 7.6.2010. (englanniksi)
13. ↑  No more Kabbalah *msnbc.msn.com*.  2006. Viitattu 7.6.2010. (englanniksi)
14. ↑  Britney *usatoday.com*.  2006. Viitattu 7.6.2010. (englanniksi)
15. ↑  Britney & Kevin: Chaotic *tvguide.com*.  2004. Viitattu 7.6.2010. (englanniksi)
16. ↑  Britney's Wedding *cbsnews.com*.  2004. Viitattu 7.6.2010. (englanniksi)
17. ↑  Sean Preston Federline  2005. People.com. Viitattu 19.2.2010. (englanniksi)
18. ↑
19. ↑
20. ↑  Britney to Guest Star on How I Met Your Mother!  2008. People.com. Viitattu 22.2.2010. (englanniksi)
21. ↑  Womanizer nominated for Grammy New York Post.  Arkistoitu 8.12.2009. Viitattu 10.2.2010. (englanniksi)
22. ↑
23. ↑
24. ↑  Nyman, Marja: Tyrmäävän seksikäs Britney *Iltalehti*.  14.10.2011.
25. ↑  EPIX Gives Fans Something to Tweet About *Business Wire*.  17.8.2011.  (englanniksi)
26. ↑
27. ↑  Lewis, Randy: RCA to close Jive, Arista and J label imprints [Updated] *LA Times Blogs - Pop & Hiss*.  7.10.2011.  (englanniksi)
28. ↑  Mitchell, John: Britney Spears Accepts Video Vanguard VMA - And A Kiss From Lady Gaga *MTV News*.  28.8.2011.  (englanniksi)
29. ↑
30. ↑
31. ↑  Kastari, Anna: Britney saamassa miljoonasopimuksen tv:stä *Ilta-Sanomat*.  14.4.2012.  Arkistoitu 15.4.2012.
32. ↑  Britney Spears purki kihlauksensa *Ilta-Sanomat*.  12.1.2013.  Arkistoitu 14.1.2013.
33. ↑
34. ↑
35. ↑
36. ↑
37. ↑  Hautman, Nicholas: Britney Spears Announces New Album ‘Glory’: See the Cover!  3.8.2016. US Weekly. Viitattu 3.8.2016. (englanniksi)
38. ↑  Britney Spears paljasti intiimialueella sijaitsevan tatuointinsa – väläyttää treenattua vatsaansa kiusoittelevassa selfiessä *Ilta-Sanomat*.  30.1.2017. Viitattu 31.1.2017.
39. ↑  Popikoni Britney Spears peruu kaikki esiintymisensä isän sairastumisen takia – olisi tienannut miljoonia: "On aina tärkeintä laittaa perhe etusijalle" *Ilta-Sanomat*.  4.1.2019. Viitattu 6.1.2019.
40. ↑  Enqvist, Nina: Britney Spears oli miljoonien palvoma poptähti, kunnes hänen elämänsä suistui raiteiltaan – uutuusdokumentti paljastaa kuuluisan romahduksen taustat *Ilta-Sanomat*.  8.2.2021. Viitattu 16.2.2021.
41. ↑  Chung, Gabrielle: Britney Spears' Father Jamie Calls on Court to Reappoint Co-Conservator Who Resigned in 2019 *People*.  20.8.2020. Viitattu 16.2.2021. (englanniksi)
42. ↑  Chung, Gabrielle: Britney Spears’ Fans Demand Release of Pop Star from Psychiatric Facility *Variety*.  22.4.2020. Viitattu 16.2.2021. (englanniksi)
43. ↑  Gustowitz, Jill: All Your Questions About Britney Spears’s Latest Mental-Health Crisis, Answered *Vulture*.  24.4.2019. Viitattu 16.2.2021. (englanniksi)
44. ↑  Martinelli, Marissa: Why Did Britney Spears Have to Confirm She’s Not Being Held Hostage? *Slate*.  24.4.2019. Viitattu 16.2.2021. (englanniksi)
45. ↑  Jacobs, Julia: What Is Actually Happening With Britney Spears? *The New York Times*.  17.3.2019. Viitattu 16.2.2021. (englanniksi)
46. 1 2  Salo, Sanna: Britney Spears vastustaa vahvasti isänsä jatkamista laulajan holhoojana *Iltalehti*.  20.8.2020. Viitattu 16.2.2021. (englanniksi)
47. ↑  Milton, Josh: Cher comes out swinging for Britney Spears as she weighs in on controversial conservatorship *Pink News*.  1.9.2020. Viitattu 16.2.2021. (englanniksi)
48. ↑  White, Adam: Paris Hilton ‘heartbroken’ over Britney Spears conservatorship battle: ‘It’s not fair to be treated like a child’ *Independent*.  25.8.2020. Viitattu 16.2.2021. (englanniksi)
49. ↑  Willman, Chris: Miley Cyrus Calls to ‘Free Britney!’ Spears at Memphis Concert *Variety*.  6.5.2019. Viitattu 16.2.2021. (englanniksi)
50. ↑  Gustafsson, Miia: Popikoni Britney Spearsin ympärille syntynyt "vapautusliike" jatkuu sitkeästi – lue tästä, miksi takavuosien tähdestä puhutaan taas *Yle uutiset*.  21.1.2021. Viitattu 16.2.2021.
51. ↑  Riihinen, Eleonoora: Uusi dokumentti Britney Spearsista muistuttaa, kuinka räikeän naisvihamielistä ajojahtia media ja julkkiskulttuuri pitivät yllä 2000-luvun alussa *Helsingin Sanomat*.  10.2.2021. Viitattu 16.2.2021.
52. ↑  Torvinen, Pekka: Justin Timberlake pyytää anteeksi Britney Spearsilta ja Janet Jacksonilta *Helsingin Sanomat*.  13.2.2021. Viitattu 16.2.2021.
53. ↑  Heikkilä, Markus: Britney Spears pyysi tuomaria lopettamaan 13 vuotta jatkuneen holhouksen – "Haluan elämäni takaisin" *Yle*.  24.6.2021. Viitattu 7.7.2021.
54. ↑  Tani, Iida: Britney Spears esitti oikeudessa järkyttävän syytöksen – isä on estänyt laulajaa saamasta lapsia kyseenalaisin keinoin *Ilta-Sanomat*.  24.6.2021. Viitattu 7.7.2021.
55. ↑  Gonzales, Erica: Mariah Carey, Halsey, Brandy, and More Support Britney Spears After Her Court Hearing *Hapeer’s Bazaar*.  24.6.2021. Viitattu 7.7.2021.
56. ↑  Savage, Mark: Britney Spears' manager resigns after 25 years *BBC*.  6.7.2021. Viitattu 7.7.2021.
57. ↑  Wagmeister, Elizabeth: Britney Spears’ Court-Appointed Lawyer Resigns From Conservatorship Case *Variety*.  6.7.2021. Viitattu 7.7.2021.
58. ↑  Yhdysvallat | Britney Spearsin isä on hakenut laulajan taloudellisen holhousvastuun lopettamista *Helsingin Sanomat*.  8.9.2021. Viitattu 8.10.2021.
59. ↑  Lisa Richwine: Britney Spears 'on cloud nine' after father suspended from conservatorship *Reuters*.  30.9.2021. Viitattu 8.10.2021. (englanniksi)
60. ↑  Tuomari lopetti Britney Spearsin holhouksen *Ilta-Sanomat*.  12.11.2021viitattu=13.11.2021.  (englanniksi)
61. ↑  Sara Sairanen: Poptähti Britney Spears on raskaana *Ilta-Sanomat*.  11.4.2022. Viitattu 11.4.2022.
62. ↑  Anttijussi Ripaoja: Britney Spears meni naimisiin – häissä liuta eturivin julkkiksia *Ilta-Sanomat*.  10.6.2022. Viitattu 29.8.2023.
63. ↑  Anttijussi Ripaoja: Britney Spearsin suuri suru – kertoo saaneensa keskenmenon *Ilta-Sanomat*.  14.5.2022. Viitattu 30.6.2022.
64. ↑  TMZ: Britney Spearsin avioeron surullinen syy paljastui *www.iltalehti.fi*. Viitattu 29.8.2023.
65. ↑   
 Heinäkuussa 2023 Spears julkaisi yhdysvaltalaisen räppärin Will.i.amin kanssa singlen "MIND YOUR BUSINESS". Musiikki | Holhouksesta vapautunut Britney Spears palasi huipulle duetolla Elton Johnin kanssa *Helsingin Sanomat*.  26.8.2022. Viitattu 27.8.2022.
66. ↑
67. ↑  Tomás Mier: Britney Spears to Return With New Will.i.am Song *Rolling Stone*.  18.7.2023. Viitattu 22.7.2023. (englanniksi)
68. ↑  Britney Spears ei esiinny enää koskaan *www.iltalehti.fi*. Viitattu 4.1.2024.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Britney Spears**.
* Kotisivut (englanniksi)
* Britney Spears Twitterissä
* Britney Spears Myspacessa (englanniksi)
* Jive Records – Britney Spears (englanniksi)
* Britney Spears Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Britney Spears |
| --- |
|  |
| 
* Diskografia
* Videografia
* Konserttikiertueet

 |
|  |
| Studioalbumit | 
* …Baby One More Time
* Oops!… I Did It Again
* Britney
* In the Zone
* Blackout
* Circus
* Femme Fatale
* Britney Jean
* Glory

 |
|  |
| Kokoelmat | 
* Greatest Hits: My Prerogative
* B in the Mix: The Remixes
* The Singles Collection
* B in the Mix: The Remixes Vol. 2
* Oops! I Did It Again – The Best of Britney Spears

 |
|  |
| EP:t | 
* Britney and Kevin: Chaotic

 |
|  |
| Videot | 
* Time Out with Britney Spears
* Live and More!
* Britney: The Videos
* Live from Las Vegas
* In the Zone
* Greatest Hits: My Prerogative

 |
|  |
| Konsertit | 
* …Baby One More Time Tour
* Oops!… I Did It Again World Tour
* Dream Within a Dream Tour
* The Onyx Hotel Tour
* The Circus Starring Britney Spears
* Femme Fatale Tour
* Britney: Piece of Me

 |
|  |
| Dokumentit | 
* Britney: For the Record

 |
|  |
| Kirjat | 
* Heart to Heart
* Syntymämerkki

 |
|  |
|  Luokka |

 |

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Ruotsi
* Latvia
* Japani
* Tšekki
* Australia
* Kreikka
* Korea
* Kroatia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet
* Yle

 |
|  |
| Muut | 
* Europeana
* IdRef

 |

 |